Zuma maande later eers weer in hofOudpres. Jacob Zuma was Vrydag glad nie op sy stukke nie toe sy saak tot Mei 2019 uitgestel is. Foto: ANA Oudpres. Jacob Zuma sit sy hofstryd om te keer dat hy vir beweerde korrupsie vervolg word op 20 Mei aanstaande jaar voort. Die 76-jarige Zuma was ongesteld by sy vlugtige verskyning vanoggend in die hooggeregshof in Pietermaritzburg, waar hy nie sy lojale ondersteuners buite óf in die hof gegroet het nie. Zuma se verdedigingspan en die nasionale vervolgingsgesag het ŉ ooreenkoms bereik ingevolge waarvan die strafregtelike verrigtinge teen Zuma tot die derde Maandag in Mei aanstaande jaar uitgestel word. Intussen sal die staat en verdediging dokumente by die hof indien ter voorbereiding van die verhoor. Die oudpresident word deur 16 aanklagte in die gesig gestaar, wat bedrog, korrupsie en rampokkery insluit. Dit hou verband met 783 betalings wat hy na bewering ontvang het as omkoopgeld om die Franse firma Thales teen ŉ ondersoek na die omstrede multimiljardrand-wapentransaksie te beskerm. Die geld was vermoedelik omkoopgeld van die Franse wapenvervaardiger Thales met betrekking tot die omstrede wapentransaksie van 1999. Ten tyde van die betalings was Zuma aanvanklik die LUR van ekonomiese ontwikkeling in KwaZulu-Natal en daarna, in 1999, die adjunkpresident van Suid-Afrika. Zuma hou vol hy is onskuldig. Die media het gehelp om Zuma te beswadder. Buite die hof het Carl Niehaus, ŉ stoere Zuma-ondersteuner, gesê min. Pravin Gordhan het die afgelope week nie “harde feite” gehad in sy getuienis oor Zuma voor die Zomdo-kommissie van ondersoek na staatskaping nie. Niehaus het ook gesê Zuma se ondersteuners glo nie hy sal ŉ vry en regverdige verhoor kry nie; daarom versoek hulle ŉ permanente uitstel van vervolging. Terselfdertyd het hy teen die media uitgevaar en gesê hulle het “gehelp om Zuma se naam swart te smeer”. Zuma voer in sy beëdigde verklaring aan die saak het “al die eienskappe van ŉ saak wat permanent gestaak moet word”. Volgens Zuma was daar al talle vertragings, ongerymdhede rakende die voorverhoor, blatante vooroordeel teen hom, geen slagoffers of klaers nie en politieke inmenging.